《次韵何兴化德扬闵雨》
宋代·王十朋

荧惑照南纪，千里生尘埃。守臣失其职，闵雨肠空摧。

奔走佞佛老，吁嗟祷风雷。烁石势愈炽，望霓心可哀。

民情有愁恨，天意那能回。缅怀端明公，岂薄德与才。

乞雨问山神，胡为亦迟徊。邻邦贤使君，道妙藏灵台。

不待雨催诗，却以诗篇催。伫听泻糟床，遥期衔贺杯。

政理阴阳和，诚加金石开。馀波必及我，飘洒桐城隈。

两郡桐青青，年丰廪崔嵬。普天望作霖，公盍归乎来。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。